b'\n_START_ARTICLE_\nKymppitonni\n_START_SECTION_\nHistoria\n_START_PARAGRAPH_\nKymppitonni on Spede Pasasen kehitt\xc3\xa4m\xc3\xa4 ohjelmaformaatti, jonka Pasanen suunnitteli tilausty\xc3\xb6n\xc3\xa4 Riitta V\xc3\xa4is\xc3\xa4selle. H\xc3\xa4n kehitti ohjelman rakennetta pitk\xc3\xa4\xc3\xa4n, ja kun lopulta kaikki s\xc3\xa4\xc3\xa4nn\xc3\xb6t loksahtivat paikalleen, Pasanen alkoi myyd\xc3\xa4 formaattiaan MTV:lle._NEWLINE_Kymppitonnin pilottijakso kuvattiin marras-joulukuussa 1984. Pilottijakson ohjasi Eino Virtanen. MTV:n ohjelmajohtaja Tauno \xc3\x84ij\xc3\xa4l\xc3\xa4 aluksi ep\xc3\xa4ili ohjelman mahdollisuuksia menesty\xc3\xa4 sek\xc3\xa4 kokemattoman  Riitta V\xc3\xa4is\xc3\xa4sen p\xc3\xa4rj\xc3\xa4\xc3\xa4mist\xc3\xa4 ohjelman juontajana. N\xc3\xa4ist\xc3\xa4 ep\xc3\xa4ilyksist\xc3\xa4 Spede muistutti \xc3\x84ij\xc3\xa4l\xc3\xa4\xc3\xa4 aina, kun V\xc3\xa4is\xc3\xa4nen voitti Suomen suosituimman naisesiintyj\xc3\xa4n Telvis-palkinnon._NEWLINE_Ohjelmaa esitettiin MTV:ll\xc3\xa4 vuosina 1985\xe2\x80\x932005 kaikkiaan 1\xc2\xa0093 jaksoa. Ensimm\xc3\xa4inen jakso l\xc3\xa4hetettiin 3. tammikuuta 1985. Kilpailijoina olivat muun muassa Jukka Virtanen ja Juha Vainio._NEWLINE_Ensimm\xc3\xa4isen\xc3\xa4 vuotena Kymppitonnia ohjasi Ere Kokkonen. Kokkosen j\xc3\xa4lkeen ohjaajina ovat olleet Inkeri Pilkama 1986\xe2\x80\x931999, Aku Lohim\xc3\xa4ki (2000), Juha Stenholm (2001\xe2\x80\x932002 ja 2005) ja Henry Aflecht (2002\xe2\x80\x932005). Kymppitonnin tunnusmusiikin s\xc3\xa4velsi Aarno Raninen. Ohjelman lopputekstien aikana soi musiikkia Ere Kokkosen ohjaamasta elokuvasta Hei kliffaa hei (1985)._NEWLINE__NEWLINE_Spede Pasasen kuoltua Kymppitonnin jatkuminen oli ep\xc3\xa4varmaa koko syksyn 2001. Ennen kuolemaansa Spede antoi Kymppitonnin kaupalliset oikeudet Riitta V\xc3\xa4is\xc3\xa4selle._NEWLINE_MTV3 p\xc3\xa4\xc3\xa4tti lopettaa ohjelman helmikuussa 2002, mutta perui lopulta p\xc3\xa4\xc3\xa4t\xc3\xb6ksens\xc3\xa4, ja Kymppitonni sai jatkaa j\xc3\xa4lleen syksyll\xc3\xa4. Kymppitonni palasi ohjelmistoon lokakuussa 2002 uusituilla lavasteilla ja tunnusmusiikilla. Ohjelma lopetettiin vuonna 2005._NEWLINE_Kymppitonni palasi tv-ruutuun joulukuussa 2009 uudella SuomiTV-kanavalla._NEWLINE_  SuomiTV lopetti sarjan toukokuussa 2011 osana pyrkimyksi\xc3\xa4\xc3\xa4n nuorentaa katsojakuntaansa._NEWLINE_Maaliskuussa 2012 Kymppitonni jatkui radioversiona Radio Suomipop-kanavalla. Ohjelmaa pystyi seuraamaan my\xc3\xb6s videomuodossa netti-tv:ss\xc3\xa4. T\xc3\xa4m\xc3\xa4 versio lopetettiin vuonna 2016._NEWLINE_Vuonna 2018 Kymppitonni teki j\xc3\xa4lleen paluun, t\xc3\xa4ll\xc3\xa4 kertaa Fox-kanavalle ja uuden juontajan voimin.  Ensimm\xc3\xa4inen jakso esitettiin 26. maaliskuuta 2018.\n_START_SECTION_\nEsitysajat\n_START_PARAGRAPH_\nOhjelmaa esitettiin aluksi vuosina 1985\xe2\x80\x932005. Sarjaa on esitetty vuosina 1985\xe2\x80\x931992 MTV:ll\xc3\xa4. Aluksi Kymppitonni vuorotteli puolen tunnin mittaisena vuoroviikoin Sanaristikko-ohjelman kanssa. V\xc3\xa4lill\xc3\xa4 Kymppitonni on ollut milloin puolen tunnin mittainen kahdessa osassa, milloin taas yhten\xc3\xa4 tunnin jaksona. Ohjelmaa esitettiin MTV:n torstai-illan my\xc3\xb6h\xc3\xa4isohjelmistossa. MTV:ll\xc3\xa4 ei tuolloin ollut omaa kanavaa, vaan sen ohjelmia l\xc3\xa4hetettiin TV1:ss\xc3\xa4 ja TV2:ssa. Niinp\xc3\xa4 Kymppitonni n\xc3\xa4kyi joinakin kausina TV1:ss\xc3\xa4 ja muina kausina TV2:ssa. _NEWLINE_Kun MTV sai oman kanavan, MTV3:n, vuonna 1993 ohjelma siirtyi kanavan tiistai-iltaan; esitysaika 21.30\xe2\x80\x9322.00. Syksyll\xc3\xa4 1996 esitysaika muuttui aikaisemmaksi: klo 19.30\xe2\x80\x9320.00. Tammikuusta 1999 l\xc3\xa4htien Kymppitonnia esitettiin kahdesti viikossa, tiistaisin ja keskiviikkoisin klo 18.00\xe2\x80\x9318.30. Syksyst\xc3\xa4 1999 l\xc3\xa4htien esitettiin kolme l\xc3\xa4hetyst\xc3\xa4 viikossa, kaksi normaalipelia sek\xc3\xa4 yksi Jokeri-kymppitonni, jossa kilpailijat eiv\xc3\xa4t tehneet kysymyksi\xc3\xa4 etuk\xc3\xa4teen \xe2\x80\x93 vaan sanaan, jonka saivat pelitilanteessa. Vuonna 2000 Jokeri-Kymppitonni muuttui Nettikymppitonniksi. _NEWLINE_Vuodesta 1999 helmikuuhun 2002 Kymppitonni oli Speden Spelien tavoin MTV3:n ohjelmistossa l\xc3\xa4pi vuoden ilman kes\xc3\xa4taukoa. Syksyst\xc3\xa4 2002 l\xc3\xa4htien Kymppitonnia esitettiin kerran viikossa lauantain primetime-ohjelmistossa lopettamiseensa asti. Sarjan viimeinen jakso MTV3:lla esitettiin 19. marraskuuta 2005.  _NEWLINE_SuomiTV-kanavalla ohjelmaa esitettiin arki-iltaisin kello 19.00. SuomiPOP-radiokanava esitti Kymppitonnia jokaisena arki-aamuna kello 8.40. Fox-kanavalla ohjelmaa on esitetty maanantaisin kello 20.00\xe2\x80\x9321.00 (kev\xc3\xa4t 2018) ja tiistaisin kello 20.00\xe2\x80\x9321.00 (syksy 2018).\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nKilpailijoita on viisi. Jokainen kilpailija vuorollaan arvuuttelee valitsemaansa sanaa, josta h\xc3\xa4n esitt\xc3\xa4\xc3\xa4 ennakkoon valmistelevansa vihjeen. Sana ei voi olla erisnimi tai yhdyssana vaan aina yleisnimi. Muut kilpailijat koettavat arvata oikean sanan. Jos 1\xe2\x80\x933 kilpailijaa arvaa oikean sanan, kysyj\xc3\xa4 ja arvaaja(t) saavat pisteit\xc3\xa4. Jos kaikki arvaavat oikein tai kukaan ei arvaa oikein, kysyj\xc3\xa4 saa miinuspisteit\xc3\xa4. Eniten pisteit\xc3\xa4 ohjelman aikana ker\xc3\xa4nnyt kilpailija voittaa._NEWLINE_Kysyj\xc3\xa4 voi halutessaan "ottaa jokerin". Silloin h\xc3\xa4nelle arvotaan sana, johon h\xc3\xa4nen tulee hetkess\xc3\xa4 keksi\xc3\xa4 vihje. Jokeri-kysymyksissa kysyj\xc3\xa4n pisteet tuplautuvat, olivatpa ne plussaa tai miinusta._NEWLINE_MTV-aikana kilpailijat eiv\xc3\xa4t saaneet voittamiaan rahasummia, vaan jokainen sai esiintymispalkkion. Kilpailun voittaja sai muita suuremman korvauksen ja jatkoi kilpailussa seuraavalla kerralla. Suomen lastenklinikoiden kummikilpailijat lahjoittivat esiintymispalkkionsa ja mahdollisen voittonsa hyv\xc3\xa4ntekev\xc3\xa4isyyteen.\n_START_SECTION_\nJokamiehen Kymppitonni\n_START_PARAGRAPH_\nVuonna 1991 tehty Kymppitonni-muunnelma, jossa kilpailijat eiv\xc3\xa4t olleet julkisuuden henkil\xc3\xb6it\xc3\xa4.\n_START_SECTION_\nNettikymppitonni\n_START_PARAGRAPH_\nVuosina 2000\xe2\x80\x932001 py\xc3\xb6ri Kymppitonni-variaationa Nettikymppitonni. Nettikymppitonnissa oli vieraina julkkiksia kuten tavallisessa Kymppitonnissa. Erona normaaliin ohjelmaan oli kilpailija, joka ei ollut julkisuuden henkil\xc3\xb6. Kilpailija valittiin katsojien joukosta internetin avulla. Netiss\xc3\xa4 katsojat saivat osallistua Kymppitonni-kilpailuun. Nettikilpailun voittaja p\xc3\xa4\xc3\xa4si oikeaan Kymppitonniin kilpailemaan.'